
Mban prej vitit 2022 detyrën e Drejtorit të Drejtorisë të Çështjeve të Drejtësisë dhe Monitorimit të Institucioneve të Varësisë në Ministrinë e Drejtësisë. Në këtë funksion drejton dhe koordinon zbatimin e politikave në fushën e drejtësisë, monitoron veprimtarinë e institucioneve të varësisë dhe siguron përmbushjen e detyrimeve ligjore dhe institucionale. Gjithashtu, harton analiza, rekomandime dhe propozime për përmirësimin e shërbimeve dhe kuadrit ligjor, ndjek zbatimin e Reformës në Drejtësi dhe përfaqëson Drejtorinë në marrëdhëniet me institucionet shtetërore dhe partnerët ndërkombëtarë.
Është diplomuar në Fakultetin e Drejtësisë të Universitetit të Tiranës në vitin 2000, me titullin “Jurist”, dhe zotëron gradën “Master Shkencor në Drejtësi”. Ka kryer një sërë trajnimesh dhe që prej vitit 2003 është anëtare e Dhomës së Avokatisë Tiranë. 
Ka mbi 20 vite përvojë profesionale në sistemin e drejtësisë, me ekspertizë në të drejtën penale dhe civile ndërkombëtare. Ka përfaqësuar Republikën e Shqipërisë në Komitetin e Ekspertëve për Zbatimin e Konventave të Këshillit të Evropës në fushën penale, në Strasburg, si dhe në strukturat e Bashkimit Evropian, përfshirë EUROJUST dhe Rrjetin Gjyqësor Evropian (EJN). Ka marrë pjesë aktive në negociimin, hartimin dhe zbatimin e një sërë marrëveshjesh dypalëshe dhe shumëpalëshe për bashkëpunimin juridik ndërkombëtar, duke kontribuar në forcimin e bashkëpunimit të Shqipërisë me partnerët ndërkombëtarë dhe në përmbushjen e standardeve evropiane në fushën e drejtësisë.
Gjatë periudhës 2012–2022 ka ushtruar detyrën e Drejtorit të Drejtorisë për Marrëdhëniet Juridiksionale dhe Bashkëpunimin Ndërgjyqësor, ku ka udhëhequr proceset e bashkëpunimit gjyqësor ndërkombëtar, koordinimin ndërinstitucional dhe negociimin e instrumenteve të bashkëpunimit në fushën e drejtësisë.
Zotëron njohuri shumë të mira të gjuhëve angleze, frënge, italiane dhe turke. Gjithashtu, është e pajisur me certifikatë sigurie të lëshuar nga Drejtoria e Sigurimit të Informacionit të Klasifikuar (DSIK).
